LV Eiropas Savienības Oficiālais Vēstnesis C 239/9

Paziņojums par termiņa beigu pārskatīšanas uzsākšanu attiecībā uz antidempinga pasākumiem, kas piemērojami Japānas izcelsmes televīzijas kameru sistēmu un to daļu importam

(2005/C 239/05)

Pēc tam, kad tika publicēts paziņojums par Japānas (“attiecīgā valsts”) izcelsmes televīzijas kameru sistēmu importam noteikto spēkā esošo antidempinga pasākumu gaidāmajām termiņa beigām (1), Komisija saņēma pārskatīšanas pieprasījumu saskaņā ar 11. panta 2. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 461/2004 (3).

1. Pārskatīšanas pieprasījums

Grass Valley (“pieprasījuma iesniedzējs”) 2005. gada 29. jūnijā iesniedza pieprasījumu to ražotāju vairākuma vārdā, kuru produkcija veido nozīmīgu daļu, šajā gadījumā vairāk nekā 60 % no Kopienas kopējās televīzijas kameru sistēmu ražošanas.

2. Ražojums

Pārskatāmais ražojums ir Japānas izcelsmes televīzijas kameru sistēmas un to daļas (“attiecīgais produkts”), kuru patlaban klasificē ar KN kodiem ex 8525 30 90 (TARIC kods 8525309010), ex 8537 10 91 (TARIC kods 8537109191), ex 8537 10 99 (TARIC kods 8537109991), ex 8529 90 81 (TARIC kods 8529908138), ex 8529 90 88 (TARIC kods 8529908832), ex 8543 89 95 (TARIC kods 8543899539), ex 8528 21 14 (TARIC kods 8528211410), ex 8528 21 16 (TARIC kods 8528211610) un ex 8528 21 90 (TARIC kods 8528219010). Šie KN kodi ir norādīti vienīgi informācijai.

3. Spēkā esošie pasākumi

Patlaban spēkā esošie pasākumi ir galīgie antidempinga maksājumi, ko piemēro ar Komisijas Regulu (EK) Nr. 2042/2000 (4).

4. Pārskatīšanas pamatojums

Pieprasījums ir pamatots ar to, ka pasākumu izbeigšana, iespējams, izraisītu dempinga turpināšanos vai atkārtošanos un nodarītu zaudējumus Kopienas ražošanas nozarei.

Apgalvojums par dempinga turpināšanos attiecībā uz Japānu pamatots ar normālās vērtības salīdzinājumu ar attiecīgā uz Kopienu izvestā ražojuma eksporta cenām, kas noteikts, pamatojoties uz iekšzemes cenām.

Pamatojoties uz to, aprēķinātā dempinga starpība ir ievērojama.

Attiecībā uz dempinga atkārtošanos izteikts arī pieņēmums, ka eksports uz citām trešām valstīm, t.i. Ķīnu un Indiju, notiek par dempinga cenām.

Turklāt tiek apgalvots, ka kameru montāža, ko ES veica daži Japānas uzņēmumi, ir notikusi galvenokārt pasākumu esības dēļ un, ja šie pasākumi zaudētu spēku, visticamāk, šādas kameras aizstātu imports no Japānas. Šā importa cenu, iespējams, varētu veidot pēc tādas shēmas, ko patlaban piemēro ES montētajām kamerām. Kā apgalvo pieprasījuma iesniedzējs, šādas cenas, visticamāk, tiktu nepamatoti pazeminātas.

Pieprasījuma iesniedzējs turklāt apgalvo, ka, iespējams, var turpināties dempings, kas nodara zaudējumus. Šajā saistībā pieprasījuma iesniedzējs sniedz pierādījumus par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis, iespējams, pieaugs sakarā ar ražotāju eksportētāju neizmantoto jaudu esību un ražošanas iespēju potenciālu attiecīgajā valstī.

Turklāt pieprasījuma iesniedzējs apgalvo, ka importa par dempinga cenām radītos zaudējumus novērš galvenokārt pateicoties pasākumiem un, ja pasākumus ļautu pārtraukt, ikreiz atkārtojoties būtiskam importam par dempinga cenām no attiecīgās valsts, iespējams, atkārtoti tiktu nodarīti turpmāki zaudējumi Kopienas ražošanas nozarei.

5. Procedūra

Apspriedusies ar Padomdevēju komiteju un konstatējusi, ka pieradījumi ir pietiekami, lai pamatotu termiņa beigu pārskata uzsākšanu, ar šo Komisija saskaņā ar pamatregulas 11. panta 2. punktu uzsāk pārskatīšanu.

5.1. Iespējamā dempinga un zaudējumu noteikšanas procedūra

Izmeklēšanā noteiks, vai pasākumu izbeigšana varētu vai nevarētu izraisīt dempinga turpināšanos vai atkārtošanos un radīt zaudējumus.

a) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas Kopienas ražošanas nozarei un ikvienai ražotāju apvienībai Kopienā, eksportētājiem/ražotājiem Japānā, ikvienai ražotāju eksportētāju apvienībai, importētājiem, ikvienai importētāju apvienībai, kas minētas pieprasījumā vai sadarbojās izmeklēšanā, kuras rezultātā tika noteikti pasākumi, uz kuriem attiecināma šī pārskatīšana, kā arī attiecīgās eksportētājvalsts iestādēm.

Katrā ziņā visām ieinteresētajām personām šā paziņojuma 6. punkta a) apakšpunktā noteiktajā termiņā pa faksu jāsazinās ar Komisiju, lai uzzinātu, vai tās ir uzskaitītas pieprasījumā, un vajadzības gadījumā pieprasītu anketu, ņemot vērā to, ka šā paziņojuma 6. punkta b) apakšpunktā minētais termiņš attiecas uz visām ieinteresētajām personām.

b) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta atbildēs uz aptaujas jautājumiem, un sniegt apstiprinošus pierādījumus. Šī informācija un pierādījumi, kas to apstiprina, jānogādā Komisijā 6. punkta b) apakšpunktā noteiktajā termiņā. Turklāt Komisija var uzklausīt ieinteresētās personas ar noteikumu, ka tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz 6. punkta c) apakšpunktā noteiktajā termiņā.

5.2. Kopienas interešu novērtēšanas procedūra

Saskaņā ar pamatregulas 21. pantu un gadījumā, ja apstiprināsies dempinga un zaudējumu turpināšanās vai atkārtošanās iespējamība, tiks lemts par to, vai antidempinga pasākumu saglabāšana vai to atcelšana nebūs pretrunā ar Kopienas interesēm. Šā iemesla dēļ Kopienas ražošanas nozare, importētāji, to pārstāvju apvienības, reprezentatīvie lietotāji un reprezentatīvās patērētāju organizācijas šā paziņojuma 6. punkta b) apakšpunktā noteiktajā termiņā var paziņot par sevi un sniegt Komisijai informāciju, ja tie pierāda, ka ir šo personu darbības objektīva saistība ar attiecīgo ražojumu. Personas, kas rīkojušās saskaņā ar iepriekšējo teikumu, šā paziņojuma 6. punkta c) apakšpunktā noteiktajā termiņā var pieprasīt uzklausīšanu, norādot konkrētus iemeslus, kādēļ tās ir jāuzklausa. Jāievēro, ka saskaņā ar 21. pantu sniegtā informācija tiks ņemta vērā vienīgi tad, ja iesniedzot tā tiks pamatota ar ziņām par faktiem.

6. Termiņi

a) Termiņi, kas noteikti personām anketas vai citu veidlapu pieprasīšanai

Visām ieinteresētajām personām, kas nesadarbojās izmeklēšanā, kuras rezultātā tika apstiprināti patlaban pārskatāmie pasākumi, jāpieprasa anketa pēc iespējas drīz, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

b) Termiņi, kas noteikti personām, lai tās paziņotu par sevi, iesniegtu aizpildītas anketas un citu informāciju

Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpaziņo par sevi, sazinoties ar Komisiju, jāpauž savs viedoklis un jāiesniedz atbildes uz anketas jautājumiem vai cita informācija. Uzmanība jāpievērš faktam, ka vairumā pamatregulā noteikto procesuālo tiesību īstenošana ir atkarīga no tā, vai ieinteresētā persona iepriekš minētajā laikposmā ir par sevi paziņojusi.

c) Uzklausīšana

Visas ieinteresētās personas tajā pašā 40 dienu termiņā var arī pieteikties uzklausīšanai.

7. Rakstveida informācija, aizpildītas anketas un sarakste

Visa rakstveida informācija un pieprasījumi, ko iesniedz ieinteresētās personas, jāveic rakstiski (nevis elektroniskā formā, ja vien nav norādīts citādi) un jānorāda ieienteresētās personas nosaukums, adrese, e-pasta adrese, tālruņa un faksa/tekeksa numurs. Visai rakstiski iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem, ka arī korespondencei, ko ieinteresētās personas veic konfidenciāli, jābūt ar norādi “Ierobežotai lietošanai” (5), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “IZSKATĪŠANAI, KO VEIC IEINTERESĒTĀS PERSONAS”.

Adrese sarakstei ar Komisiju:

European Commission Directorate General for Trade Directorate B Birojs: J-79 5/16 B-1049 Brussels Fakss (32-2) 295 65 05

8. Nevēlēšanās sadarboties

Gadījumos, kad kāda ieinteresētā persona atsakās darīt pieejamu vajadzīgo informāciju vai nesniedz to termiņā, vai arī ievērojami kavē izmeklēšanu, pamatojoties uz pieejamajiem faktiem, saskaņā ar pamatregulas 18. pantu var izdarīt pagaidu vai galīgos secinājumus.

Ja konstatē, ka kāda ieinteresētā persona ir sniegusi nepareizu vai maldinošu informāciju, šo informāciju neņem vērā un izmanto pieejamos faktus. Ja ieinteresētā persona nesadarbojas vai sadarbojas tikai daļēji, kā dēļ saskaņā ar pamatregulas 18. pantu secinājumu pamatā ir pieejamie fakti, rezultāts attiecīgajai personai var būt mazāk labvēlīgs nekā tad, ja tā būtu sadarbojusies.

9. Izmeklēšanas termiņš

Atbilstoši pamatregulas 11. panta 5. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV C 309, 15.12.2004., 2. lpp.

(2) OV L 56, 6.3.1996., 1. lpp.

(3) OV L 77, 13.3.2004., 12. lpp.

(4) OV L 244, 29.9.2000., 38. lpp.

(5) Tas nozīmē, ka dokuments paredzēts tikai iekšējai lietošanai. To aizsargā atbilstoši 4. pantam Eiropas Parlamenta un Padomes Regulā (EK) Nr. 2001/1049 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par GATT 1994 VI panta īstenošanu (Antidempinga nolīgums).